《环珠洞》
宋代·吕愿中

朝野乐升平，园林穷胜讨。
快雨洗尘埃，秋山净如埽。
游鱼聚江洗，饥乌集木杪。
群芳郁峥嵘，一水翠缭绕。
云头苍狗苍，龙蛇乱夭矫。
岩洞真奇崛，造物逞天巧。
近在堂奥间，超然类三岛。
暂舍簿书忙，何时脱纷拔。
静听黄鹂鸣，一声还复悄。
纚维去咫尺，涉步即幽窈。
新岸暗苍苔，乔木蔽萝茑。
山腹有遗祠，隐然见华表。
笋舆访崇台，空旷游遐眺。
八桂困樵苏，叹息心为愀。
任侯三蜀秀，冰壶湛春晓。
有芭驻朱颜，可以长不老。
雄篇顷刻成，举座悉称好。
戛玉副鸣球，士夫善传道。
五岭类观东，一览众山小。
吕岩何兴废，事固有前兆。
新诗刻翠珉，异日可稽考。
玩珠纪胜游，聊复醉清醥。

作者简介：吕愿中，一作愿忠（《舆地纪胜》卷四八），字叔恭，睢阳（今河南商丘）人。曾官通判和州。高宗绍兴二十四年（一一五四）知静江府、兼广西经略安抚使。谄附秦桧，二十五年诏赴临安。桧卒，二十六年累贬果州团练副使、封州安置。《两宋名贤小集》中存有《抚松集》一卷。今录诗十六首。